Студентски град
Студентски град е жилищен комплекс в югоизточна София, район Студентски (район), граничещ с кварталите „Дианабад“, „Дървеница“, „Витоша“ и „Малинова долина“. Намира се в полите на Витоша и е част от административен район „Студентски“ на Столична община.

Първоначално кварталът е проектиран като студентско градче, наречено Студентски град „Христо Ботев“. Изграждат се десетки многоетажни общежития, с цел да се задоволят жилищните нужди на студентите от софийските висши училища. Днес, освен дом за хиляди студенти, районът е и територия, на която се намират шест престижни висши учебни заведения, четири от които са национални.

През последните години Студентски град изживява истински строителен бум, като се появяват нови жилищни, търговски, спортни и бизнес центрове. Освен с типичните за повечето квартали в София проблеми с бездомните кучета и липсата на места за паркиране, Студентски град (в някои свои части) се сблъсква с трудности, свързани с концентрираните в района многобройни питейни заведения. Въпреки това жилищният комплекс се превръща във все по-предпочитано място за живеене на млади семейства, особено в своята южна част – около Зимния дворец, Национална спортна академия и семейните общежития. В района съществуват условия за спорт, разходка, забавления и др. Двете многофункционални зали Христо Ботев и Зимен дворец на спорта са домакини на редица събития през годината. В близост е и Зоологическата градина на София. Кварталът се намира в един от районите на столицата с най-чист въздух, в който по градоустройствен план не се предвижда изграждане на промишлени предприятия.

Засиленото жилищно строителство, дължащо се на благоприятното местоположение и удобна инфраструктура на квартала обаче не компенсира нуждата от действия за запазване на статута на района на Студентски град и за повишаване на престижа му като университетски център. За сметка на множеството заведения, все още липсват книжарници, кина, учебно-експериментални лаборатории и др. Общината се е ангажирала с оформянето на няколко кампуса, включващи общежития и площи за спорт, учение и почивка около тях. Предвижда се и изграждането на огромен парк в местността „Въртопо“, както и по-лесна връзка с намиращия се наблизо квартал „Симеоново“ и със Симеоновския лифт, което ще допринесе за нови възможности за разходка, спорт и за пряка връзка с Природен парк „Витоша“.

Университети в Студентски град 
 Университет за национално и световно стопанство – УНСС;
 Технически университет - София;
 Минно-геоложки университет;
 Химикотехнологичен и металургичен университет;
 Лесотехнически университет;
 Национална спортна академия Васил Левски.

Транспорт 
Въпреки относителната отдалеченост на квартала от центъра на столицата и включването му единствено в дългосрочните планове за изграждане на метро, жителите на Студентски град разполагат с условия за бързо придвижване с автомобил по Симеоновско шосе, бул. „Акад. Стефан Младенов“ и „Околовръстен път“. Освен това съществуват и многобройни възможности за бърз достъп до почти всяка точка на София с градския транспорт:

 Автобуси – № 94, 102, 280, 294 (връзка с метростанция „Г.М. Димитров“, 413; (разписания в сайта на ЦГМ София).
 Извънградски автобуси – №69 – Симеоново, Бистрица, Железница, Плана.

Възможности за рекреация и спорт 
 Парк Студентски;
 Парк и игрища на Национална спортна академия;
 Зимен дворец на спорта;
 Спортна зала Христо Ботев;
 Спа център на парк хотел Витоша;
 Велосипедни алеи.

Търговски обекти 
 Студентски град е един от любимите райони на веригата от хипермаркети Фантастико, която е разположила три от най-големите си магазини там.
 На територията на комплекса се намира един от най-новите и модерни хипермаркети на Kaufland.
 Магазини на „Билла“, „Лидл“, T-MARKET, Рекорд и др.

Здравеопазване 
 За здравето на жителите на Студентски град се грижи Студентска поликлиника, разположена в центъра на квартала, в която се помещават и две лаборатории за изследвания.
 На две автобусни спирки от Студентска поликлиника с автобус №94 е 15-и ДКЦ – Дианабад, където се намира и една от най-добрите стоматологични клиники в София, включваща денонощен стоматологичен кабинет.

Източници

Външни препратки 

 Правят два кампуса в Студентски град
 На обяд в студентския стол.
 Отреждат терен за училище в Студентски град
 Започна дългоочакваният ремонт на Зимния дворец на спорта в София
 НПСС поиска културен център в Студентски град 
 За Студентски град
 Експертният съвет избра трасе 2 на метрото в Студентски град – до УНСС и поликлиниката, за 147 млн. лв. 
 Метро към „Слатина“, Студентски град и Камбаните

Квартали и жилищни комплекси на София

Район Студентски
Образование в София
Висше образование в България